
«Things fall apart; the centre cannot hold;
Mere anarchy is loosed upon the world,
The blood-dimmed tide is loosed, and everywhere
The ceremony of innocence is drowned;
The best lack all conviction, while the worst
Are full of passionate intensity.»

W.B. Yeats


Forord

Tunis, januar 2011. En sped mann med mørk bart i midten av 50-årene jubler. Det er fantastisk det som har hendt. Så kommer tårene. Hans to sønner i tenårene hadde proklamert at de skulle gå til hovedstaden for å velte regimet, og mannen hadde ledd høyt og rått. Nå er han full av anger. Anger over at han ikke trodde på sine sønner. Men også anger over at han selv i mer enn 30 år har manglet tilsvarende mot. Han har gått stille i sin lærergjerning. Politiet har hentet ham inn ved noen anledninger. Han har sågar fått litt juling på den lokale politistasjonen. Skam er hva han føler.

Aleppo, Syria, 2014. Mannen i 60-årene sitter på en krakk ved siden av et utbombet hus et sted i Aleppo. To sønner er borte. De som stod opp var for unge. De var nye i verden, og kjente ikke til hvilke krefter som rørte seg i dypet. Lykkelig uvitende om sitt eget regimes evne og vilje til blodsutgytelser, om støttespillere i fremmede land, om strategiske maktspill og uoversiktlige konstellasjoner blant store makter der ute. De kjente ikke til avstanden mellom det å heie og det å handle. De ville bare det samme. Nå er det for sent.

Bagdad, Irak, 2016. Deltakerlisten er full. Kinesiske Pterodactyldroner svever over den irakiske byen Mosul. Amerikanske fly bomber utkanten av den syriske byen Raqqah sammen med franske og britiske fly, og Russland bomber den vestlige fronten til IS i Homs. På bakken kjemper australske Khaled Sharrouf, og ved sin side har han sin 8-årige sønn. De slåss for IS – et islamsk «kalifat» som har blitt erklært i ruinene av syriske byer. Alle vetomaktene i FNs Sikkerhetsråd er militært tilstede i Syria. 67 land deltar i en koalisjon mot IS. Med hovedsete i Syria er dette et «rike» som ignorerer statsgrensene i Midtøsten. Det som foregår i Syria truer ikke bare Syria, Irak og andre naboland. Hele den moderne statsordenen i Midtøsten står på spill.

Hvordan gikk Syria fra å romme et ubevæpnet opprør for demokrati mot et autoritært regime etter modell fra Tunisia, til å bli et område hvor unge menn fra 100 land slåss for et islamsk kalifat, mot mer enn 70 land i ulike militære koalisjoner? Hvordan kunne kamp mot et gammelt diktatur med korrupte håndlangere og brutale bødler bli en regional kamp som til og med setter NATO og Russland opp mot hverandre? Lå det i kortene at et sekulært regime som det syriske plutselig måtte gi tapt for rasende radikale muslimer med ørkenlivet i Arabia på 700-tallet som sitt ideal? Hvorfor søker unge menn fra hele verden til skyggen av den syriske krigen for å dø i Allahs og islams navn, når de fleste som er på den andre siden vitterlig også er muslimer? Russlands militære engasjement, fremmedkrigere og IS, og flyktninger som kommer til vår del av verden har gjort at Syria-krigen får konkrete og direkte følger også for Norge. Hva slags krig er dette egentlig? Og hvor er vår plass i den? Hvor har verdenssamfunnet vært i denne krisen? Og hvorfor kommer så mange nordover?

Denne boken forsøker å forklare hvordan ubevæpnede demonstrasjoner i en håndfull syriske byer utviklet seg til å bli en regional konflikt som truer stabiliteten i hele Midtøsten. Boken søker å belyse hvorfor ungt overmot ikke var nok i Syria, og vise hvilke motkrefter som lå i dvale under overflaten og gjorde at revolusjonen i Syria ikke kunne handle bare om Syria. Det er en bok som forklarer hvorfor de unge i Syria var dømt til undergang fra dag én, og hvorfor krigen sakte, men sikkert har spredd seg til naboland og truer med å sette hele Midtøsten i brann. Den søker å vise hvorfor krigen får ringvirkninger helt til våre breddegrader, og hvordan krigen i Syria er begynnelsen på en ny tid for Midtøsten, men også for verden. Formålet er å gi leseren en forståelse av hvilke krefter Syria-krigen har satt fri, og hvordan dette representerer én type utfordringer for land i Midtøsten, og helt andre utfordringer for oss her i nord.

Boken behandler et krevende og aktørrikt landskap. Visse hendelser blir derfor beskrevet flere ganger. Tidvis er dette motivert ut fra at den samme hendelsen belyses ulikt fra ulike perspektiver. Andre ganger er det ment som påminnelser til leseren. Det gjør også at bokens kapitler kan leses frittstående.

«Den islamske staten» (IS) og alle dens forløpere har mange navn. «Den islamske staten i Irak» (ISI) ble etablert i 2006. I 2013 ble bevegelsen utvidet til «Den islamske staten i Irak og Levanten» eller «Den islamske staten i Irak og al-Sham», altså ISIL eller ISIS, mens «Den islamske staten» ble proklamert i 2014. Her blir bevegelsen konsekvent omtalt som IS, uavhengig av hvilket tidspunkt det refereres til.

Boken er delt inn i to deler. Den første delen tar for seg Syria i verden, og gir et bilde av Syrias sammensetning, hvordan borgerkrigen brøt ut og hvorfor den tok en så brutal form. Det er beretningen om hvorfor den arabiske våren stanset i Syria. Del to tar for seg verden i Syria, og beskriver hvilke interesser og aktører som er del av den syriske krigens dynamikk. Den forklarer fenomenet IS, men også hvorfor IS er et symptom på mer dyptgående samfunnsmessige forhold i Midtøsten som må løses uavhengig av IS. Del to forsøker å vise hvordan og hvorfor krigen i Midtøsten er mye nærmere oss enn det vi helst skulle ønske. Det er beretningen om hvorfor den regionale konflikten i Midtøsten startet i Syria.

Bakteppet for boken er at i motsetning til vår krigføring i Kosovo, Afghanistan, Irak og Libya, som var militære engasjement som vi kunne velge bort, er krigen i Syria også på et sett vår krig – den angår vår sikkerhet, våre verdier og vår verden i en helt annen grad enn de «valgfrie militære eventyrene» som preget århundreskiftet og tiåret etter. Boken søker å trekke trådene sammen og løfte blikket opp fra vår daglige debatt om flyktninger og terrortrusler, og vår gryende bevissthet om at det vi verdsetter i vårt samfunn ikke er vunnet en gang for alle, men må kjempes for. Boken forsøker å identifisere hvilke utfordringer krigen i Syria reiser, og – kanskje like viktig – hva krigen ikke bør tolkes som. Dette er store temaer for en liten bok. Men krigen i Syria er en stor krig i en verden som blir stadig mindre.

DEL 1
Syria i verden


Innledning

«If you think you understand Lebanon,
you haven’t been properly briefed».1

Talsperson for FN-styrkene i Libanon
om Sør-Libanon på 1980-tallet.

Midtøsten er krevende å forstå. For dem som bor der, men i enda større grad for utenforstående. Avstanden mellom informasjonen som gis eller er lett tilgjengelig og det som egentlig foregår er ofte stor. Ulike lag av mening, nettverk av forbindelser og mengder av taus kunnskap som «alle kjenner, men ingen snakker om» gjør at det er krevende å lese Midtøsten. Land som Irak og Syria har de siste tre tiårene levd under styresett hvor staten ser og hører «alt», og straffer nådeløst. Når man på toppen av dette har et statsapparat som kriger mot deler av egen befolkning, som igjen fragmenteres i mindre, lokale grupper basert på ideologi, slektsbånd, religion og etnisitet – eller tilfeldigheter, blir landskapet innfløkt og skiftende. Forsøk på kontroll og siling av informasjon blir et anliggende for krigførende parter. De har hver sin fortelling om hva som foregår. Dertil manipulerer de informasjon for å underbygge egen fortelling. Den store fortellingen om hva som egentlig foregår, finnes ikke mens krigen raser. Versjonene som florerer er ugjennomtrengelige, og alltid gjensidig utelukkende. Etter hvert som krigen tiltar, melder stadig flere regionale land og grupper seg på. Samlingen av aktører, motiver og bånd blir et konglomerat av nettverk og skiftende allianser. Til slutt blir det nærmest en umulig oppgave å skille venn fra fiende, god fra ond, og å se hvem som egentlig driver konflikten. Og sågar hva konflikten handler om. På dette planet er Syria etter 2013 helt på høyde med Libanon under borgerkrigen på 1980-tallet.

Det er denne gordiske knuten del 1 av boken forsøker å beskrive. Den forklarer hvorfor den arabiske våren stanset i Syria, og kartlegger ulike faktorer som har bidradd til å gi Syria-krigen den form og størrelse den etter hvert har fått. Den viser hvorfor krigen i Syria representerer et vannskille, ikke bare for Midtøsten, men for hele verden.

I en CIA-analyse med tittel «Syria, Assad’s Prospects» kan man lese: «Assad spiller nå ut det siste avgjørende kortet han har for å holde sitt regime ved makten. Assad-regjeringen vil øke sine forsøk på å bevise at styresmaktenes fiender er manipulert fra utlandet.» CIA-analytikeren legger til grunn at syrisk politikk i stor grad dreier seg om sekteriske motsetninger mellom alawittene, denne sjiamuslimske minoriteten som Syrias herskende familie tilhører, og landets marginaliserte sunniarabiske majoritet. Rapporten konkluderer med at motsetningene mellom de to samfunnsgruppene vil kunne forårsake Assads fall. Analysen er velkjent og gammel. Faktisk er den så gammel at denne rapporten sirkulerte i CIAs korridorer allerede i 1980, altså mer enn 30 år før opprøret mot det syriske regimet startet i 2011.2

Betyr dette at utviklingen i Syria fra 2011 var et uttrykk for Syrias iboende beskaffenhet og en påregnelig gang av historien? Analysen stammer fra en annen urolig tid i Midtøsten. Den islamske revolusjonen i Iran i 1979 førte til at USA økte sitt nærvær på Den arabiske halvøy for å beskytte Saudi-Arabia og egne oljebrønner. Revolusjonen foranlediget også Sovjetunionens okkupasjon av Afghanistan for å beskytte partifrender mot en gryende islamsk oppvåkning. Men i tillegg rammet revolusjonen det øvrige Midtøsten. Den sjiamuslimske revolusjonen i Iran gav det opprinnelige støtet til at Iran på den ene siden og sunnimuslimske Gulf-land med Saudi-Arabia i spissen på den andre, startet sine renkespill i Levanten – i Syria, Libanon og Irak.

Assad-regjeringen det henvises til er den forrige generasjonen Assader, Hafez al-Assad, Bashar al-Assads far. Syria var styrt av det syriske Baath-partiet, eller renessanse-partiet, en ideologisk bevegelse basert på sekulær arabisk sosialisme med sterke innslag av sovjetisk tenkning, under ledelse av Hafez. Også islamistmiljøer i Syria fikk en vital innsprøytning gjennom den islamske revolusjonen i Iran. Men i motsetning til Irak, hvor 1980-tallet gikk med til krig mot Iran, og Libanon, hvor regionens makter blandet seg tungt inn gjennom et tiår med borgerkrig, ble gangen i Syria annerledes. Det syriske regimets svar på demonstrasjoner og opptøyer fra syriske brorskapskrefter var nådeløst. Hafez al-Assad beleiret byen Hama i 1982 og la deler av byen i ruiner, i en operasjon som kostet rundt 20 000 syrere livet. Etter dette rådet en klam ro i Syria, mens nabolandene mot vest og øst henfalt til et tiår med krig.

Da Hafez al-Assad døde i 2000 hadde han sittet ved makten i 31 år. Hans sønn Bashar al-Assad overtok presidentembetet, og forventninger om retningsendring mot åpning og demokratisering i Syria var store. Og det ble ganske riktig innledningen til en viss oppmykning, ofte omtalt som Damaskus-våren. Den ble imidlertid kortvarig. Årsakene var mange, men tre grunner var viktigere enn andre: Det fantes ingen organisert opposisjon ut over engere kretser av intellektuelle og overvintrede dissidenter som kunne bære Damaskus-våren. Viktigere var det at det syriske diktaturets indre sirkler mobiliserte mot en slik prosess. I tillegg kom effektene av angrepene på USA i 2001. Assad-regimet i Syria ble raskt plassert på «ondskapens akse» sammen med regimene i Irak, Libya, Iran og Nord-Korea av administrasjonen til George W. Bush Jr. Dette var en akse av regimer som skulle uskadeliggjøres. Syria ble dermed dradd inn i en malstrøm av regionale begivenheter som gav diktaturets indre og ytre støttespillere svært gode kort på hånden. Uttalte målsetninger om regimeendring i Syria fra amerikansk hold, brakte ikke Syria i retning av åpning og demokrati. Presset utenfra gav i stedet regimets indre sirkler enda bedre argumenter for å legge Damaskus-våren på hyllen fordi det ville gjøre Syria mer sårbar for regimeendringskrefter utenfra. Amerikanerne spilte ballen rett i hendene på diktaturets fremste støttespillere.

Noen år senere ble den syriske presidenten spurt om sin redsel for at rask politisk oppmykning ville åpne for etablering av islamistiske eller sekteriske partier i Syria. Presidenten svarte at en oppmykning ville være risikabel, ettersom Syria står mellom to pilarer – den islamske pilaren og den panarabiske pilaren, den sistnevnte representert av Baath-partiet. Når de ikke fungerer godt sammen, betyr det problemer for Syria.3 Dette ble uttalt i 2008, like etter at lokket hadde blitt lagt på borgerkrigen i Syrias naboland Irak. Krigen kom etter den amerikanske invasjonen, okkupasjonen og regimeendringen i 2003. Den sunnimuslimske arabiske minoriteten i Irak hadde kontrollert Baath-partiet, og hadde nå mistet all makt til den sjiamuslimske arabiske majoriteten, som hadde mye å hevne etter mange tiår med undertrykkelse. Krigen ble sekterisk – altså mellom grupper definert ut fra etnisk eller religiøs tilhørighet. Skjebnen til Irak, hvor makten ble overført fra en minoritet til en majoritet som aldri maktet å bygge en ny, stabil og inkluderende stat, var et ubehagelig frempek for syrerne om hvilken skjebne som kunne vente dem etter et regimeskifte. I Syria ville fortegnet være motsatt. Her ville et regimeskifte føre den sunnimuslimske arabiske majoriteten til makten. I 2008, fem år etter at den religiøse majoriteten hadde overtatt makten i Irak, var landet i ferd med å tømmes for ikke-muslimske religiøse minoriteter. Men mens minoritetene utgjorde rundt 4 % av Iraks befolkning, var rundt 15 % av syrerne å regne som ikke-muslimske religiøse minoriteter. Mange hadde berettiget grunn til å være nervøse for regimeendring i Syria.

Den utbredte frykten for sekteriske konflikter i Syria ble imidlertid også utnyttet av Assad-familien og regmiet for å tviholde på gamle maktstrukturer. Mange så derfor på dette sekteriske argumentet med mistenksomhet. Assad-familien fant stadig nye argumenter for hvorfor nettopp dette regimet og disse familiene var de eneste som kunne forvalte og beskytte Syria. Assad-regimet har beriket seg og sine i stort monn på bekostning av syrere flest. Da er det praktisk å kunne vise til farer som gjør at akkurat denne kretsen må bli sittende ved makten. Mange kjøpte ikke det sekteriske argumentet til Assad, fordi det åpenbart ble benyttet også for å skjerme Assad-familiens egne, private interesser.

CIA-analysen fra tidlig 1980-tall er ikke bevis på at utviklingen i Syria fra 2011 var en slags historisk nødvendighet eller et forutsigbart hendelsesforløp. Analysen er like fullt en påminnelse om at Syrias marsj mot avgrunnen fra 2011 ikke kom ut av det blå. At syrernes forsøk på å kaste seg på bølgen fra den arabiske våren var nølende til å begynne med, og ikke fikk samme grad av bred, spontan, folkelig støtte i 2011 som i andre arabiske land langs Middelhavet, har sin forklaring her. Syrerne og de som kjente Syrias historie – og den blodige historien til nabolandene Libanon og Irak – ante hvilke farer som lurte i et syrisk opprør.

